text: moianès.net, el portal del Moianès i rodalies - Un tomb per les masies del sud d'Oló
  Un tomb per les masies del sud d'Oló
  Data Dimarts, 11 d'agost a les 08:41:45
  L'estat d'absoluta degradació - literalment menjada per la vegetació - de la casa de Torrespaia, etimològicament, torre accessible, assolible, assumible, d'accés fàcil i/o senzill, ens feia difícil la seva localització, resta només dempeus un pany de paret, i observem entre les runes curulles de vegetació, dos cups rodons i la resta del que fos possiblement l'accés a un corral. Costa d'entendre aquesta situació d'abandó i ruïna!
  La masia anomenada els Clapers, està molt consolidada com lloc de colònies per a la quitxalla, amb capacitat per unes 80 persones, s'hi pot accedir amb vehicle des d'un trencall que hom troba 2 Km abans d'arribar al nucli de l'Horta d'Avinyó, per la carretera Artés - Horta d'Avinyó; comparteix l'accés amb uns Cellers d'anomenada; fins a la casa hi ha però encara 8 Km de pista forestal. Recollim imatges de la casa i l'ermita de la Mare de Deu dels Dolors.
  Refem el camí, sota una pluja dolça, que ens anirà acompanyant fins arribar al vehicle. Ens aturarem un moment a Sant Joan d'Oló, per tal que el Toni Jauriz i el Tomás Irigaray, recullin imatges del seu comunidor. Juntament amb el de Sant Pere de Bertí, al límit inferior del Moianès, en la confluència quasi amb l'alt Vallès, són els dos únics exemplars que existeixen avui encara.
  Estic particularment content quan arribem a casa; tenia amics lectors una certa por, desprès de l'episodi dolorós de la rampa soferta en ocasió de fer el camí de les Castellasses pel Mal Pas de les Maringes.